Resumé af udtalelse fra Den Europæiske Tilsynsførende for Databeskyttelse om forslag til forordning om beskyttelse af geografiske betegnelser for håndværks- og industriprodukter

(Udtalelsen findes i sin helhed på engelsk, fransk og tysk på EDPS’ websted www.edps.europa.eu)

(2022/C 258/05)

Den 13. april 2022 vedtog Europa-Kommissionen et forslag til forordning om beskyttelse af geografiske betegnelser for håndværks- og industriprodukter og om ændring af Europa-Parlamentets og Rådets forordning (EU) 2017/1001 og Europa-Parlamentets og Rådets (EU) 2019/1753 og Rådets afgørelse (EU) 2019/1754 (i det følgende benævnt »forslaget«).

Dette forslag har til formål at supplere EU’s beskyttelsessystem for geografiske betegnelser, som allerede findes for landbrugsprodukter, fødevarer, vin og spiritus, og at muliggøre en effektiv opfyldelse af de forpligtelser, der følger af EU’s tiltrædelse af Genèveaftalen under Lissabonaftalen.

EDPS noterer sig med tilfredshed, at forslaget fastlægger Kommissionens, EUIPO’s og medlemsstaternes kompetente myndigheders rolle med hensyn til behandling af personoplysninger i procedurerne i henhold til dette forslag.

EDPS anbefaler, at det præciseres, hvorvidt de forskellige dataansvarlige, der er involveret i behandlingen af personoplysninger, vil fungere som fælles dataansvarlige. Hvis dette er tilfældet, anbefaler EDPS, at der indføres en ordning som omhandlet i artikel 28 i EUDPR og/eller artikel 26 i GDPR. I denne henseende minder EDPS om, at detaljerede ordninger for at sikre overholdelse af databeskyttelseskravene også, hvor det er nødvendigt, kan fastsættes ved hjælp af en gennemførelsesretsakt.

EDPS bemærker, at forslaget indeholder bestemmelser om oprettelse af et offentligt tilgængeligt elektronisk register over geografiske betegnelser for håndværks- og industriprodukter. I denne henseende anbefaler EDPS en klar afgrænsning af de kategorier af oplysninger, der vil blive behandlet. EDPS anbefaler, at det i selve forslaget angives, hvilke kategorier af personoplysninger der er tale om. Endelig mener EDPS, at den valgte dataopbevaringsperiode for dokumentationen vedrørende annullering af geografiske betegnelser bør begrundes yderligere.

1. INDLEDNING

1. Den 13. april 2022 vedtog Europa-Kommissionen et forslag til forordning om beskyttelse af geografiske betegnelser for håndværks- og industriprodukter og om ændring af Europa-Parlamentets og Rådets forordning (EU) 2017/1001 og (EU) 2019/1753 Europa-Parlamentets og Rådets afgørelse (EU) 2019/1754 (»forslaget«).

2. Formålet med forslaget er at indføre en beskyttelse af geografiske betegnelser, som finder direkte anvendelse på håndværks- og industriprodukter på EU-plan. Det har også til formål at sikre, at producenterne kan drage fordel af de internationale rammer for registrering og beskyttelse af geografiske betegnelser (»Lissabonsystemet«) (1).

3. Forslaget supplerer EU’s eksisterende beskyttelse af geografiske betegnelser på landbrugsområdet. Det følger samme tilgang med hensyn til betingelserne for registrering og beskyttelsen af geografiske betegnelser for landbrugsprodukter, fødevarer, vin og spiritus som i: — Europa-Parlamentets og Rådets (2) forordning (EU) nr. 1151/2012 om kvalitetsordninger for landbrugsprodukter og fødevarer — Europa-Parlamentets og Rådets (3) forordning (EU) 2019/787 om definition, beskrivelse, præsentation og mærkning af spiritus og — Europa-Parlamentets og Rådets (4) forordning (EU) nr. 1308/2013 om en fælles markedsordning for landbrugsprodukter (5).

4. Forslaget vil ændre Europa-Parlamentets og Rådets forordning (EU) 2017/1001 om EU-varemærker for så vidt angår eventuelle konflikter mellem geografiske betegnelser og varemærker og præcisere yderligere opgaver for Den Europæiske Unions Kontor for Intellektuel Ejendomsret (»EUIPO«). Det foreslår også en ændring af Rådets afgørelse (EU) 2019/1754 om Den Europæiske Unions tiltrædelse af Genèveaftalen om Lissabonaftalen om oprindelsesbetegnelser og geografiske betegnelser med henblik på at etablere en forbindelse mellem EU’s system til beskyttelse af geografiske betegnelser for håndværks- og industriprodukter og Lissabonsystemet (6).

5. Denne udtalelse fra EDPS er afgivet på grundlag af en høring fra Europa-Kommissionen af 13. april 2022 i henhold til artikel 42, stk. 1, i EUDPR. EDPS glæder sig over henvisningen til denne høring i betragtning 63 i forslaget. Kommentarerne og henstillingerne i denne udtalelse er begrænset til de bestemmelser i forslaget, der er mest relevante set fra et databeskyttelsesperspektiv.

4. KONKLUSIONER

16. På baggrund af ovenstående — glæder EDPS sig over den udtrykkelige udpegelse af dataansvarlige i forbindelse med behandling af personoplysninger i de procedurer, der er fastlagt i forslaget — anbefaler EDPS, at det præciseres, hvorvidt de dataansvarlige bør betragtes som »fælles dataansvarlige« som omhandlet i artikel 28 i EUDPR og artikel 26 i GDPR — anbefaler EDPS, at det i forslaget angives, hvilke kategorier af oplysninger der skal medtages i EU-registret over geografiske betegnelser for håndværks- og industriprodukter — mener EDPS, at den foreslåede opbevaringsperiode for dokumentation vedrørende annullering af registrering af geografiske betegnelser bør begrundes yderligere eller reduceres, for så vidt som den vedrører personoplysninger.

Bruxelles, den 2. juni 2022 Wojciech Rafał WIEWIÓROWSKI

(1) COM(2022) 174 final, s. 1.

(2) EUT L 343 af 14.12.2012, s. 1.

(3) EUT L 130 af 17.5.2019, s. 1.

(4) EUT L 347 af 20.12.2013, s. 671.

(5) EDPS blev hørt om forordning (EU) nr. 1308/2013 og vedtog sin udtalelse den 14. december 2011.

(6) COM(2022) 174 final, s. 2.